Okresná prokuratúra Poprad 
Štefánikova 11, 058 01 Poprad 1

Sp. zn. : 1 Pv 95/12/7706	Poprad, 23.9.2014
EEČ : 2-57-125-2014

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Poprad
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 28.5.2012, spisová značka 1 Pv 95/12/7706, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 29.10.2012 v poobedňajších hodinách si v bytovom dome v XXXXX  XXXXX v byte, v ktorom je k trvalému pobytu prihlásený XXXXX, nar. XXXXX, od menovaného kúpil  vysušené vrcholky rastliny konope (Cannabis), o celkovej hmotnosti 1,06 g s priemerným obsahom 9,9 THC (tetrahydrokanabinolu) - účinnej látky rastliny konope, ktoré potom následne neoprávnene pre vlastnú potrebu prechovával v uzatvárateľnom sáčku o rozmeroch 7,5 x 4 cm až do dňa 29.10.2011 do 16.30 hod, kedy bol príslušníkmi PZ zadržaný ako podozrivý a to na ceste medzi XXXXX a XXXXX, pričom z uvedeného množstva by bolo možné pripraviť od 4 do 11 obvykle jednorázových dávok drogy, pričom rastliny rodu Cannabis (konope) a živica z nich sú zaradené v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok.

Uznesením prokurátora Okresnej prokuratúry XXXXX zo dňa 28.5.2012, spisová značka 1 Pv 95/12/7706, bola určená obvinenému skúšobná doba v trvaní 24 mesiacov.
Odôvodnenie:
Prokurátor okresnej prokuratúry v Poprade uznesením sp. zn. 1 Pv 95/12/7706 zo dňa 28.05.2012 podľa § 216 ods. 1 Trestného poriadku podmienečne zastavil trestné stíhanie obv. XXXXX pre prečin neoprávnenej výroby psychotropných a omamných látok, jedov alebo prekurzorov ich držanie a obchodovanie s nimi podľa § 171 ods. 2 Trestného zákona. 

	Podľa § 216 ods. 2 Trestného poriadku bola obvinenému XXXXX  i určená skúšobná doba v trvaní 24 (dvadsaťštyri) mesiacov. 

	Uznesenie o podmienečnom zastavení trestného stíhania nadobudlo právoplatnosť dňa 08.06.2012.  Skúšobná doba uplynula dňa 08.06.2014.        

	V zmysle ustanovenia § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

	Po uplynutí skúšobnej doby bolo preverené správanie sa obvineného XXXXX počas podmienečného zastavenia trestného stíhania vyžiadaním správy o povesti z miesta trvalého bydliska, odpisu z registra trestov a správy z Okresného úradu XXXXX, Odboru všeobecnej vnútornej správy a správy od posledného známeho zamestnávateľa.   

	Zo zabezpečených podkladov vyplýva, že obvinený v priebehu skúšobnej doby viedol riadny život, nebol súdom odsúdený za trestný čin. Zo správy Mestského úradu XXXXX je hodnotený všeobecne. V evidencii Mestskej polície XXXXX nemá vedený žiaden záznam. Zo správy Okresného úradu XXXXX, odboru všeobecnej vnútornej správy vyplýva, že obvinený od 08.06.2012 do 02.09.2014 nemá v ich evidencii vedený žiaden záznam. Zo správy posledného zamestnávateľa XXXXX, a.s., XXXXX je  hodnotený všeobecne, počas pracovného pomeru sa neprejavil v negatívnom svetle, nakoľko tam pracoval krátko. 

	V danej veci bolo zistené, že obvinený počas skúšobnej doby viedol riadny život a nebol postihnutý za priestupok, ani odsúdený súdom za trestný čin,  preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry XXXXX do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Havrilčák
prokurátor